《延平》
清代·朱克生

建溪东下入南平，楼阁千家出郡城。密树山光分隐见，残阳云气别阴晴。

江通三水波涛疾，剑合双龙瘴雾生。破浪不惊滩黯淡，百花岩下月华明。

作者简介：（1631—1679）江南宝应人，字国桢，一字念义，号秋崖。诸生。所为诗才气高爽，王士禛、汪琬皆爱重之。生平足迹半天下，所至皆纪以诗。尝搜罗邑中忠孝节义诸事迹，为《人物志》。有《毛诗考證》、《雪夜丛谈》、《环溪秋崖诗集》等。